
Militarisasyon ug pagpa-ulan og bomba 
ang tubag ni Marcos Jr sa grabe 


nga ting-init 


SA SOBRA DUHA KA TUIG, dugang nga nadayag 
ang pasista, pahoy ug inutil nga rehimeng US- 
Marcos II atubangan sa nagkagrabeng alang- 
alang kolonyal ug alang-alang pyudal nga krisis 
nga gi-antus sa katawhang Pilipino. Nagpabiling buta 
ug bungol ang iyang rehimen sa pagtubag sa 
madugay nang demanda sa katawhan sama sa 
tinuod nga reporma sa yuta, nasudnong indus- 


triyalisasyon, pagpataas sa sweldo ug benepisyo, 
suporta sa agrikultural nga kagamitan, libreng 
katilingbanong serbisyo ug uban pa taliwala sa 
grabeng kadaut sa El Niño. 

Nadugang pa sa kalbaryo sa katawhan ang El 
Niño nga penomenon apan walay kongkreto ug 
malahutayong lakang ang inutil nga reaksyonaryong 
gobyerno aron matabangan ang katawhan niining 

natural nga katalagman. Usa ang Western Visayas 
sa grabeng nadaut sa epekto sa El Niño nga nikabat 
sa P770.5 milyon ug nag-apekto sa sobra 20,000 
ka mag-uuma. Sa isla sa Negros, mingdaku ang 
kadaut sa mga tanum sa humay, mais, tubo ug 
uban pa (P97.7 milyon sa Negros Occidental ug 
P77 milyon sa Negros Oriental), mihubas ang 
mga tinubdan sa tubig ug kaylap ang grassfire, 
forest fire ug sunog sa mga kabalayan tungod sa 
grabeng kainit. Apektado usab ang mga klase sa 
mga tulunghaan tungod sa taas nga temperatura. 
Nakatampo usab kini sa pagsaka sa mga kaso sa 
heat stroke, pagtaas sa blood pressure ug may pi- 
pila ka kaso sa pertussis nga gikabalak-an nga 
mas mosaka pa niining panahona. 

Walay hunong ang gastusong mga byahe ni 
Marcos Jr sa ubang nasud nga walay nahatag nga 
kalambuan sa kinabuhi sa mga ordinaryong mga 
lumulupyo. Anaa ang pagmaniobra sa pahoy nga 
rehimen sa pag-amyenda sa pang-ekonomikong 
probisyon sa Konstitusyon aron mahatagan og 
hingpit nga pagpanag-iya ang langyaw sa mga 
bahandi sa nasud ug mahimong sayon ang pag- 
patuman sa mga neoliberal nga polisiya sa mga 
imperyalista. 

Nabutang sa peligro ang kinabuhi sa katawhang 
Pilipino tungod sa paggrabe sa tensyon sa West 
Philippine Sea. Isip itoy-itoy sa US ang rehimen ni 
Marcos Jr, gigamit ang Pilipinas isip base sa iyang 
tropa ug mga kagamitang militar ug gihimo nga 
duwaanan ang kayutaan ug kadagatan sa nasud 
pinaagi sa paglunsad og mga joint patrols sa 
West Philippine Sea ug Balikatan exercises ilabina 
niining bulana sa mga isla sa Batanes ug Palawan 
nga momugna og mas mohait pa nga bangi sa mga 
imperyalistang nasud nga US ug China. Nagkara- 
kara ang Armed Forces of the Philippines (AFP) 
nga ipatuman ang mando sa imperyalistang US 
nga tapuson na ang insurhensya aron hingpit nga 
magamit ang tropa niini batok sa katigi nga im- 
peryalistang China. 

Partikular sa isla sa Negros, aron matabunan 
ang kaulaw ug kapakyasan sa Visayas Command 
(VISCOM) ug 3rd Infantry Division sa pagpukan 
sa tibuok rebolusyonaryong kalihukan, nagdali 

kini sa pagpailawom sa isla sa Negros sa state of 
Stable Internal Peace and Security (SIPS) human 
sa pagpanghambog nga nabungkag na ang mga 
larangang gerilya sa isla. Apan sukwahi sa ilang 
deklarasyon, walay tinuod nga kalinaw ug nahimong 
target ang katawhan ilabina ang mga mag-uuma 
sa pasismo ug terorismo sa mga reaksyonaryong 
armadong pwersa. 

Walay hunong ang mga focused military opera- 
tion (FMO) ug Retooled Community Support Program 
(RCSP) sa AFP sa ilang giingong paggukod sa 
“nahibiling mga NPA” ug aron pugngan ang “sub- 
ling pagkusog sa rebolusyonaryong kalihukan.” 
Gibuboan og dakung pundo ang NTF-Elcac para 
sa Support to Barangay Development Program (SBDP) 
ug Enhanced Comprehensive Local Integration Program 
(E-CLIP) aron makakuha og dakung kwarta para 
sa bulsa sa mga taas nga upisyal sa militar ug 
linglahon ang katawhan pinaagi sa pagparada sa 
mga peke nga surenderee ug pagpatuman sa mga 
palpak nga mga proyekto sa mga komunidad nga 
gideklarang “insurgency-free.” 

Sa unang kwarto sa 2024, nakatala ang Na- 
tional Democratic Front (NDF)-Negros og 84 ka 
insidente sa mga pagpanglapas sa AFP ug Philip- 
pine National Police (PNP) ug iyang mga paramilitar 
sa internasyunal nga makitawhanong balaud ug 
sa Comprehensive Agreement on Respect for 
Human Rights and International Humanitarian Law 
(CARHRIHL) nga milakip sa sobra 6,300 ka mga 
biktima (765 niini mga menor de edad). 

Pinakatataw niining unang kwarto ang sunod- 
sunod nga mga kalapasan sa tawhanong katungod 
nga gikomiter sa 79th IB sa mga komunidad sa 
mga mag-uuma gikan Pebrero 21 kutob sa kata- 
pusang semana sa Pebrero sa Sityo Mansulao, 
Brgy. Pinapugasan, Escalante City, Negros Occi- 
dental human ang engkwentro tali sa Roselyn 
Jean Pelle Command-New People's Army (RJPC- 
NPA) ug sa gika-ingong militar niadtong Enero 21. 

Brutal nga gipatay sa mga tropa sa 79th IB si 
Jose Caramihan, usa ka mag-uuma ug residente 
sa Sityo Mansulao samtang nagtanum siya og humay 
panahon sa binuthanay niadtong Pebrero 21. Gi- 
barugan sa 79th IB nga usa ka NPA si Caramihan 


Mapasalamaton ang Ang Paghimakas sa mga kontribusyon nga naghimong madaugon 
niini nga isyu. Sa pagpalambo sa atong Ang Paghimakas, giawhag ang tanang tigbasa 
nga padayong mo-amot og mga balita, piktyur, istorya ug uban pang sinulat. Mangayo 
sab kami sa inyong mga suhestyon ug komentaryo unsaon pa gyud pagpalambo ang 

11 KA MGA PEKE NGA ENGKWENTRO 


Enero - Marso 2024 


Sityo Gomez, Barangay Sag-ang, La Castellana, Negros Occidental 
1.) Enero 17- Pagsalbeyds sa 62nd IB kang Bernard Torres ug Boy Baloy - mga 
gipasanginlang sakop sa NPA 


Sityo Donit, Barangay Magticol, Toboso, Negros Occidental 
2.) Enero 15 - Mis-encounter tali sa mga unipormado ug mga nakasibilyan nga 


tropa sa 79th IB 


Sityo Mansulao, Barangay Pinapugasan, Escalante City, Negros Occidental 
3.) Pebrero 21 - Gipagawas sa 79th IB nga adunay ikaduhang engkwentro tali sa 
ilang tropa ug "lima ka nabilin nga NPA" 


4.) Pebrero 22 - 6:00-9:00 AM, gibombahan sa 79th IB og sobra 10 ka beses ang 
Trangkal Range 


5.) 7:00 PM, dili moubos sa 5 ka mga rocket ang gihulog ug paturagas nga pag- 
pamusil sa machine gun sa 79th IB gamit ang duha ka Agusta Westland 109 
Nighthawk helicopter batok sa "lima ka nabilin nga NPA" 


Pebrero 23 
6-9.) Paturagas nga pagpamusil sa 79th IB nga gipagawas nga may engkwentro tali 
sa ilang tropa ug "lima ka nabilin nga NPA" 


Pebrero 27 
10.) Paturagas nga pagpamusil sa 79th IB ug gipagawas nga adunay engkwentro 


Marso 15 

Sityo Mabato, Barangay Talaon, La Libertad, Negros Oriental 

11.) Gipabuthan sa mga nakasibilyan nga sundalo sa 62nd IB ang balay sa 
mag-asawa nga Maribel ug Randy Pecore sa akusasyon nga dihay NPA sa ilang balay 


nga namatay sa engkwentro bisan pa sa kusganong 
pagpanghimakak sa mga pamilya niini ug sa pag- 
patin-aw sa RJPC-NPA sa nahitabo. 

Sa 11 ka pekeng engkwentro nga nahitabo 
gikan sa bulan sa Enero kutob Marso, walo niini 
ang gihimo sa 79th IB niadtong Pebrero 21 kutob 
23 ug Pebrero 27 ug gipagawas nga subli nilang 
na-engkwentro ang ilang giingong “lima ka NPA” 
sa Sityo Mansulao sa mao gihapong barangay. 
Pinakagrabe sa mga gipagawas nga mga pekeng 
engkwentro mao ang sobra 10 ka hugna nga pag- 
pamomba sa 79th IB sa bahin sa Trangkal Range 
sa Sityo Mansulao niadtong Enero 22, gikan alas 
6:00 kutob alas 9:00 sa buntag. Gisundan gilayon 
og air strike pagka-alas 7:00 sa gabi-i nianang 
adlawa sa mao gihapong sityo. Gihulog ang dili 
momubo sa lima ka rocket ug nagpabuto gamit 
ang machine gun nga sakay sa duha ka Agusta 
Westland 109 Nighthawk nga mga attack helicopter. 

Pugos nga gipabakwit sa militar ang mga re- 
sidente sa Sityo Mansulao ug mga kanait nga sityo 
sa bahin sa Escalante ug Toboso, Negros Occi- 
dental gikan Enero 21 ug ang uban niabot pa 


kutob sa katapusang semana sa Pebrero nga 
nagmugna og kahadlok sa katawhan ug kabalaka 
sa ilang kinabuhi ug panginabuhian. 

Samtang, sa wala pa ang pagpamomba, gideklara 
sa 79th IB nga usa ka “engkwentro” ang nahitabo 
nga mis-encounter niadtong Enero 15 tali sa mga 
gika-ingong militar nga naka-uniporme ug mga 
tropang militar nga naka-sibilyan aron magpaka- 
aron ingnong NPA. Nagkasugatay ang duha ka 
grupo sa perimetro sa Sityo Donit, Brgy. Magticol, 
Toboso ug nahitabo ang binuthanay. 

Sa Central Negros, duha usab ka peke nga 
engkwentro ang gideklara sa 62nd IB aron 
tabunan ang ilang brutal nga mga krimen. Unang 
insidente mao ang pagpusil-patay sa gika-ingong 
mga militar sa duha ka mag-uuma nga sila Boy 
Baloy, senior citizen, ug Bernard Tores, kapin sa 
50 anyos, niadtong Enero 17, alas 6:45 sa 
buntag, sa Sityo Gomez, Brgy. Sag-ang, La Cas- 
tellana, Negros Occidental. Nakasinati sila og 
tortyur sa wala pa sila gipatay. Napugos nga 
molayas sila Baloy ug Torres sa ilang lugar sa 
Guihulngan City tungod sa pagpang-redtag sa 

militar niadtong 2017 ug gipasanginlan silang mga 
supporter sa NPA. Sakop sa Kapunongaon Alang sa 
Ugma sa Gamay'ng Mag-uuma sa Oriental Negros 
(KAUGMAON)-Guihulngan City Chapter si Baloy 
samtang sakop sa UNDOC/PISTON-Guihulngan City 
Chapter si Torres. 

Ang ikaduhang insidente mao ang paturagas 
nga pagpamusil sa mga sundalo sa 62nd IB sa balay 
sa magtiayong sila Randy ug Maribel Pecore sa 
Sityo Mabato, Brgy. Talaon, La Libertad, Negros 
Oriental niadtong Marso 15, pasado alas 9:00 sa 
gabii. Nakasibilyan ang mga sundalo apan nailhan 
ni Maribel nga militar sila tungod nakita na niya 
kaniadto ang mga sundalo sa barangay hall kung 
asa usa siya ka Barangay Population Development 
Officer. Gipasanginlan ang magtiayon nga adunay 
nagtener nga NPA sa sulod sa ilang balay. Pugos 
nga gisaka sa militar ang ilang pinuy-anan ug gi- 
pang-utingkay ang ilang mga kabtangan. Human 


sa panghitabo, subling gi-adtuan sa mga sakop sa 
62nd IB ang magtiayon ug gihulgang kasohan 
kung dili mo-kooperar. 

Samtang gipusil-patay ni Donan Sosia, usa ka 
aktibong sakop sa Citizen Armed Forces Geographical 
Unit (CAFGU), ang mag-amahan nga sila Gudo- 
fredo, 70 anyos, ug John Albert Templatura, 32 
anyos, sa Purok Sab-a, Brgy. Montilla, Moises 
Padilla, Negros Occidental pasado alas 4:00 sa 
hapon, Enero 2. Nag-inusarang miresponde si 
Sosia sa pinamilyang kaguliyang sa higayon sa 
adlaw'ng natawhan ni Albert. Nasamdan usab 
ang duha ka silingan sa mga Templatura sa di- 
hang naangin kini sa paturagas nga pagpamusil ni 
Sosia. Adunay akawntabilidad ang 62nd IB niining 
nahitabo tungod ilawom sa ilang command control 
ang CAFGU sa maong lugar. 

Nakaluwas usab sa tumong nga pagpatay si 
Cerilo Bagnoran Jr, usa ka mag-uuma, sa dihang 


Mga Paglapas sa Tawhanon nga Kinamatarung sa isla sang Negros 

BAYOLASYON 


Ekstrahudisyal nga pagpamatay 
Pakyas nga pagpatay 

Aerial bombing 

Paturagas nga pagpamomba 

Iligal nga pag-aresto 

Paturagas nga pagpamusil 
Pagpangulata 

Pagpanghulga, pagpangharas ug intimidasyon 
Iligal nga pagpangita ug pagpanguha 
Pinugos nga pagpabakwit 

Pagkampo sa mga komunidad 


Coercion (Pagpamugos) 


TOTAL 


KASO BIKTIMA 


3 5 

I I 

I 600 

(100 ang mga bata) 

1 600 

(100 ang mga bata) 

5 6 

10 482 
(80 ang mga bata) 

2 5 

37 2,084 
(149 ang mga bata) 

4 15 

(6 ang mga bata) 

3 1,411 

(260 ang mga bata) 

12 730 
(70 ang mga bata) 

5 430 


84 6,369 


Dul-an 700 na ka insidente ang na-monitor nga pag-abuso sa tawhanon nga katungod sa isla sa Negros 
ilawom sa gahum ni Marcos Jr. Kapin 46,000 ang mga biktima, sobra usa ka libo niini ang mga kabataan. 

gipusil siya sa tulo ka mga armado ug nakasibilyang 
mga tawo samtang nagsakay sa motorsiklo niadtong 
Enero 14 sa Crossing Cordova, Brgy. Manghanoy, 
La Castellana, Negros Occidental. Sa wala pa kini, 
Enero 7, gipangita siya sa ilang balay sa Sityo 
Cabadiangan, Brgy. Kamandag, sa maong lungsod 
sa duha ka mga nagpa-ilang mga sakop sa PNP ug 
pagka-ugma, Enero 8, ang mga tropa sa 62nd IB 
na usab ang nangita kaniya sa dihang nag-operasyon 
ang mga sundalo sa Sityo Mandayao 4, sa mao 
gihapong barangay. 

Gikan Enero kutob Marso, unom ka mag-uuma 
ang iligal nga gi-aresto sa mga tinumo-tumong 
kaso. Gidakop sa mga kumbinadong pwersa sa 
94th IB ug PNP ang mag-amahan nga sila Ray 
Vinces ug Deloy de Leon ug Romy Villacanao ni- 
adtong Enero 21 sa Sityo Cantupa-Pisok ug Elmer 
Nicolas Quillano, 47 anyos, niadtong Pebrero 6 sa 
Sityo Dawahan, tanan sa Brgy. Buenavista, Hima- 
maylan City, Negros Occidental. Mga sakop sila 
sa Kauswagan sang Mangunguma sa Buenavista 
(KMB). Sa Guihulngan City, gi-aresto sa mga sakop 
sa 62nd IB si Ronald Cantela human sa pagpang- 
ransak sa iyang balay ug pagpang-utingkay sa mga 
kabtangan. Gitamnan siya og duha ka pistola. 

Gidakop usab si Pertinisa Jeruela Charita, 55 
anyos, sa city jail sa San Carlos City, Negros Oc- 
cidental niadtong Pebrero 13, ala 1:00 sa hapon 
sa dihang mibisita siya sa iyang bana nga si Leon. 
Gi-alegar sa mga jail guard nga adunay .22 kalibre 
nga armas nga nakita sa iyang bag sa dihang gi- 
utingkay kini. Lakip si Charita nga nakigkita ni 
United Nations (UN) rapporteur Irene Khan sa 
Cebu City niadtong Enero aron ipresentar ang tinuod 
nga nahitabo sa iyang bana nga gidakop niadtong 
2019. Sakop si Leon sa National Federation of 
Sugar Workers (NFSW). Mahinumduman nga gi- 
aresto si Leon ug pito pa ka mga aktibista ni- 
adtong Setyembre 2019 sa usa ka tsekpoynt ug 
gitumo-tumoan og kasong illegal possession of fire- 
arms and explosives. Nagdala sila og mga leaflets 
ug sound system para sa ilang aktibidad sa 
pagkomemorar sa Esacalante Masaker sa dihang 
gidakop sila sa kapulisan. 

Ingon man, nakaangkon og bun-og ug samad 
sa kalawasan ang tulo ka mga mag-uumang sila 
Romy Gallo, Romeo Gallo ug Dondon Jamaybay sa 
dihang gikastigo sa mga pwersa sa 15th IB niadtong 
Marso 9 sa Sityo Bonbon, Inayawan, Cauayan, 
Negros Occidental. Gihulga usab nga patyon si 
Dondon Alesasis sa gika-ingong militar sa Sityo 
Kalapnisan sa mao usab nga barangay niadtong 
Marso 13. 

Giransak sa mga tropa sa 15th IB ang balay 
ni Marjie Campos sa Sityo Kantyang, Brgy. Caliling, 


Cauayan niadtong bulan sa Pebrero ug gikuha ang 
pila ka personal nga kabtangan. Pugos silang gi- 
paangkon nga sa NPA ang duyan nga ilang gipalit 
pinaagi sa online shopping. 

Gikan Enero kutob Marso, 37 ka mga insidente 
sa pagpanghulga, pagpangharas ug intimidasyon 
ang nahiaguman sa katawhan sa mga kamot sa 
militar. Pugos nga gipangsaka-saka sa mga sundalo 
ang mga panimalay bisan sa pagpamalibad sa 
mga tagbalay ug gipasugid sila kung asa ang NPA. 
Nagpahigayon ang mga militar og mga census. 
Gihulga nila ang katawhan nga gipasanginlang 
mga supporter sa NPA aron mosurender ug gi- 
pailawom sa sarbeylans ang mga lumulupyo. Nag- 
lunsad ang mga militar og mga tsekpoynt ug gi- 
pangsuhot ang mga kalatian nga nagmugna og 
kahadlok sa mga mag-uuma nga maoy hinungdan 
nga dili na sila maka-adto sa ilang mga uma. 
Kasagaran, sa kagabhi-on gihimo sa mga sundalo 
ang maong mga insidente ug may mga kaso nga 
nagpaka-aron ingnon sila nga mga sakop sa NPA. 

Aron mosabwag og black propaganda batok 
sa mga Pulang manggugubat ug sa tibuok re- 
bolusyonaryong kalihukan, mingpatawag og mga 
pulong-pulong ang 62nd IB ug pugos nga gi- 
patambong ang mga lumulupyo sa mga barangay 
sa Guihulngan City, Negros Oriental ug La Car- 
lota ug Moises Padilla sa Negros Occidental. Sa 
Cauayan, mipakuyanap usab ang 15th IB og mga 
poster nga nanghimaraut sa NPA ug gipasangil sa 
mga Pulang manggugubat ang kaguliyang sa sobra 
10 ka mga sityo sa maong lungsod niadtong bulan 
sa Marso. Giteneran sa 15th IB ang maong mga 
sityo sa takuban nga RSCP. 

Gikan Enero kutob Marso, may mga kasong 
pagtener sa militar sa mga barangay hall, tu- 
lunghaan, panimalay sa mga mag-uuma ug uban 
pa nga naglimita sa paglihok sa lumulupyo. 

Samtang magpabilin ang imperyalismo, pyuda- 
lismo ug burukrata kapitalismo sa nasud, magpabilin 
usab ang alang-alang kolonyal ug alang-alang 
pyudal nga sistema. Sa tuman nga pagka-pahoy 
ni Marcos Jr sa kagustuhan sa imperyalistang US, 
lauman sa katawhang Pilipino ang mas mokusog 
pa nga militarisasyon. Kinahanglang maghiusa ang 
katawhan nga ipakig-away ang ilang katungod ug 
kaayuhan ug isulong ang nasudnong kagawasan 
ug demokrasya. Angayang patubagon ang rehimen 
sa iyang mga krimen batok sa katawhan. 

Ang katawhan lamang ang mahukmanon sa 
pagpadaug sa gubat sa katawhan batok sa nagharing 
hut-ong. Ang ilang gamhanang kusog uban sa NPA 
sa pagpangulo sa Partido Komunista sa Pilipinas 
ang mobugto sa talikala sa madugay nang gapos 
sa pagpahimulos ug pagpangdaug-daug. f} 


Sa tuman nga pagka-pahoy ni Marcos Jr 

sa kagustuhan sa imperyalistang US, lauman 
sa katawhang Pilipino ang mas mokusog pa 
nga militarisasyon. Kinahanglang maghiusa 
ang katawhan nga ipakig-away ang ilang 
katungod ug kaayuhan ug isulong ang 
nasudnong kagawasan ug demokrasya. 


Angayang patubagon ang rehimen sa iyang 


mga krimen batok sa katawhan. 


